khistorydata/jeongjo-sjw-relations huggingface dataset:
정조 7년
李在學。以備邊司言啓曰。卽因慶尙監司李秉模賑穀加請狀啓。今日內草記稟處事。命下矣。取見元狀啓。則以爲。本道尤甚十三邑外。初不設賑之之次諸邑。方當春窮。轉益遑汲。不可不設賑救急處。將不下三十餘邑。前道臣所請得賑資三萬石。有太半不足之慮。私賑帖價備荒穀二萬石。軍作牟租一萬石。合三萬石準數加劃事。請廟堂稟旨分付矣。本道穡事之大違初料。民間形勢之漸至渴悶。道臣旣以巡路目見。備陳如此。賑政之追設。有不可緩。則賑資之加請。其勢固然。其在朝家軫恤之道。不可不劃卽準施。以終前後若保之德意。而賑邑多少。旣不可比論於昨年。前道臣請得賑資。在於秋事已判之後。三萬石之請。必有料量。當此春窮之轉甚。所劃之數。雖曰不足。倍數加請。或涉太過。今此所請中。只私賑帖價備荒穀二萬石。更爲劃給。穀物名色。分俵各邑。使之區別狀聞之意。分付。何如。傳曰。道伯坐在裏許。必費商量。而有此加請矣。不許則已。如欲準施。卽拘於二萬三萬之間也。況道臣逆度廟堂之裁削。至以餘輒還錄等說。尾陳狀末。然而自朝家。準所請減一萬之數。則是朝家不示信於藩臣也。草記所論。未知爲穩。直令依狀請施行事。分付。可也。
정조 7년
林錫喆。以刑曹言啓曰。卽因慶尙道放未放啓本回啓。全時弘洪禹喆魏相最等竝放送。他道徒流案中。似此罪名。一體放送事。判下矣。定配罪人原春道蔚珍奴鳳伊。黃海道瑞興奴聖中。平安道定州奴卜大。全羅道古阜李禧胤。務安朴景煥。光陽洪仁鉉李宗裕。金溝奴興孫。井邑奴聖集。寶城朴興淳。求禮福連等所坐。與全時弘等一般。故依判下。竝放送事。分付各該道臣。金溝爲奴定配罪人奴命卜。辛丑五月。自配所逃躱。尙未捕得。論其罪狀。雖極痛駭。而同罪諸人。旣已蒙放。徒流案中。一體頉下。何如。傳曰。允。
정조 7년
禁府啓目。延安前府使李樂培矣。漕轉法意。何等至嚴。而不善護送。致有境內臭載之擧兺不喩。雖曰據實報營。亦旣改色上納。則彌縫之罪。有不可掩。揆以事體。俱涉可駭。以此照律。罪從重論。杖八十收贖。奪告身三等。私罪。奉敎依允。功議各減一等爲良如敎。
정조 7년
執義呂善亨。司諫李濟萬。掌令魚錫齡。副校理沈基泰李太亨。正言韓用龜。修撰金方行林道浩。副修撰嚴思晩兪漢敬啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬罪人龜柱。設鞫嚴問。夬正王法。請物故罪人德相。亟施孥籍之典。答三司曰。不允。措辭見上
정조 7년
掌令魚錫齡啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。答府曰。不允。措辭見上
정조 7년
司諫李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。夬正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人洪樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢德相應坐諸囚發配之命。仍令牢囚。嚴訊取服。各施當律。措辭見上答院曰。不允。
정조 7년
癸卯二月十三日辰時。上御誠正閣。右承旨入侍時。右承旨徐鼎修。假注書沈晉賢。記注官金健修金鳳顯。以次進伏訖。上命書傳敎曰。禮房承旨馳詣受香所。奉審摘奸以來。上曰。諸處修改已畢。戶禮堂今日則不爲仕進乎。出問以稟。仍命退。承史以次退出。
정조 7년
癸卯二月十三日巳時。上御誠正閣。戶房承旨入侍時。閣臣鄭東浚。左副承旨林錫喆。記事官趙衍德。記注官金健修金鳳顯。以次進伏訖。上命書榻敎曰。右承旨許遞。前望單子入之。賤臣承命出持入。上曰。抄啓文臣節目。承旨讀奏。可也。錫喆進讀訖。命退。諸臣以次退出。
정조 7년
癸卯二月十三日申時。上御誠正閣。右承旨入侍時。右承旨李在學。假注書沈晉賢。記注官金健修金鳳顯。以次進伏訖。上曰。注書出去。兵曹草記。促令入啓。賤臣承命出。持丹鳳門守門將及把守軍等究問草記以入。在學讀奏。上曰。決棍。幾度乎。羅台洽居在何處。年幾何。取才初仕與否。詳問以奏。賤臣承命出問後。回奏曰。將與卒。皆決棍十度。羅台洽年今二十九。居平壤。而因閑散取才。得除守門將云矣。上命書草記批答。又命書傳敎曰。忠牧首擬。雖是屢典州郡之人。而本邑賑事方張之故。不可一時曠官。以道內守令點下。使之除朝辭。卽爲赴任。無或遲滯。赴任日字。使卽狀聞。近來諸道尤甚之次邑守令。果無給暇之事乎。更令廟堂。申明嚴飭。又命書傳敎曰。淸風府使之代。今日政差出。又命書榻敎曰。新除授承旨。牌招察任。上曰。俄者擊鼓人。卽政院水工之所指導云。注書査問以入。賤臣承命出問後。回奏曰。水工孟聖才者。果爲炊火於都承旨房矣。忽有一人。自背後來坐聖才之傍。同爲爇火。聖才問其來到之由。則答曰。適有可以尋訪者入來矣。主上今御何處耶。聖才答曰。方御大內矣。其人曰。着紅衣坐於門者。誰也。聖才答曰。武藝別監之守門者也。其人忽不知所向。已而果有擊鼓之事云。聖才之招。如是矣。上曰。水工根着居住。更爲査入。賤臣承命出問後。回奏曰。問之則本是交河百姓。幼失父母。來托於渠之三寸叔通禮院房直處矣。今二月初一日。始入於政院水工之雇工云矣。命退。承史以次退出。
정조 7년
癸卯二月十三日酉時。上御誠正閣。召對入侍時。檢校直閣金憙。參贊官李在學。侍讀官李太亨。檢討官嚴思晩。假注書沈晉賢。記注官金健修金鳳顯。以次進伏訖。上命讀寶鑑。太亨思晩憙在學晉賢等。以次進讀。自第六卷中編第一板。止下編第十一板。上曰。各陳文義。可也。太亨曰。自古賢士彙征。則讒間必乘。故則哲之明。帝堯亦難之。今此中廟朝下敎有曰。敦厚朴實者。謂之庸流。輕捷利口者。謂之正類。蓋因當時之弊風。有此下敎。而又以純直者褒揚。輕浮者貶抑申飭銓曹。此不但任銓衡者所宜審察。自上誠能深體此敎。則其於用賢辨奸之方。亦庶幾矣。伏願留神焉。上曰。好矣。思晩曰。敎養人材。卽有國之先務也。我朝人材之蔚興。莫盛於中廟之時。猶以人材之陵夷。有此中朝之發歎。顧今人材眇然。比諸祖宗朝盛際。不知爲幾層落下矣。若言今日敎養人材之道。則獨科擧是已。近來早呈。作一痼弊。爲士子者。旣不能盡意製成。則爲有司者。顧何以搜得人材耶。當此科期不遠之時。宜有飭礪之道。敢此仰達矣。上曰。大比不遠。出擧條申飭試所。可也。出擧條憙曰。臣則別無可以仰白者矣。在學曰。臣亦無可拈出陳白者矣。太亨思晩等曰。近來法綱。日漸解弛。雖以今日事言之。閤門咫尺之地。常漢之潛自攔入。肆然擊鼓。事未前聞。極爲驚駭。兵曹堂郞。旣已拿處。自當勘罪。而攔入之漢。決不可尋常處之。臣等謂無論情實之如何。各別重繩。俾鄕曲愚氓。知有國法。斷不可已也。上曰。依爲之。出擧條上曰。弘文館諡狀來到者。幾何。思晩曰。尹慤金萬重諡狀來到。而其餘未及來耳。上曰。來到者。持入。思晩承命出持入。上命退。諸臣以次退出。
정조 7년
行都承旨趙時俊坐。行左承旨徐有大坐直。右承旨李在學坐。左副承旨林錫喆坐直。右副承旨趙尙鎭未肅拜。同副承旨金憙坐。注書趙衍德仕直一員未差。假注書沈晉賢式暇。事變假注書李庚運仕。
정조 7년
傳于趙時俊曰。禮房承旨。馳詣宗廟景慕宮。奉審摘奸以來。
정조 7년
傳于趙時俊曰。右承旨入侍。
정조 7년
承旨前望單子入之。趙尙鎭落點。
정조 7년
傳于趙時俊曰。承旨房仍
정조 7년
傳于林錫喆曰。閣臣儒臣。持寶鑑入侍。
정조 7년
李在學啓曰。昨日兵曹堂郞。旣有先罷後拿之命。則未及勘律之前。先請削職。有違格例。啓辭捧入之際。矇未覺察。臣則惶恐待罪。而發啓臺臣。不可無警。推考。何如。傳曰。允。爾亦推考。
정조 7년
林錫喆。以兵曹言啓曰。卽者有一漢。着氈笠單衣。來到差備門近處。爲武藝別監及近仗軍士所捉。問其何許人。則稱以慶尙道密陽人。而又問其所入來之門。則指南邊而謂以從此入來云。此則明是從丹鳳門入來者也。莫重淸禁。有此闌入之變怪。事未前聞。極其驚心。厥漢卽付捕廳。嚴査得情。當該守門將。爲先汰去。拿問定罪。臣亦不能檢飭。致此闌入。惶恐待罪之意。敢啓。傳曰。已處分矣。
정조 7년
林錫喆。以兵曹言啓曰。守門將羅台洽。方待拿命。有難決處草記。傳曰。旣已汰去。拿處分揀事。命下矣。守門將羅台洽。莫重闕門。固當須臾不離。嚴禁雜人出入。而稱以喫飯。入處房中。致此鄕漢之攔入。究厥罪狀。萬萬痛駭。加棍十五度後。放送之意。敢啓。傳曰。軍士十五度。將亦十五度乎。殆無差等。加棍五度。放送。可也。
정조 7년
李在學。以兵曹言啓曰。右邊捕盜廳草記。傳曰。待結末處分次。拘囚守門將近仗軍士等。亦令兵曹。分等決處事。一體分付事。命下矣。近仗軍士崔光雲。渠旣年久立役。而莫體門禁之至嚴。擅離門側。致此鄕漢之闌入。矇然不知。究厥罪狀。萬萬痛駭。加棍十五度後。除案放送之意。敢啓。傳曰。知道。
정조 7년
李在學。以兵曹言啓曰。捕廳草記批旨。待結未處分次。拘囚守門將近仗軍士等。亦令兵曹。分等決處事。一體分付事。命下矣。近仗軍士崔光雲。拘留於龍虎營。今方依下敎決處。而守門將羅台洽。亦爲留置於龍虎營矣。因政院啓辭。以拿問傳旨捧入。故待傳旨之啓下。昨日已爲待令於金吾門外矣。自臣曹有難決處。何以爲之乎。敢稟。傳曰。旣已汰去。拿處。分揀。
정조 7년
李在學。以右邊捕盜廳言啓曰。依啓目判付罪人私奴岳乭。移送刑曹。氈笠本主及傳漏軍等。別無可問之端。放送之意。敢啓。傳曰。知道。
정조 7년
林錫喆。以刑曹言啓曰。因右邊捕盜廳所囚罪人奴岳乭供辭啓目判付內。可知其無他隱情。而潛入闕門。大係後弊。特爲參酌。移送刑曹。照法勘處爲旀。差備門指示是在。炊堗水工漢。令刑曹嚴刑懲礪後。竝卽草記事。判下矣。取考律文。則大明律宮衛條有曰。擅入宮殿門者。杖六十徒一年。先朝受敎內。若有鳴鼓者。非伸冤而亂鳴者。嚴刑充軍。名例云。二罪俱發。以重者論。奴岳乭。依此律從重論。嚴刑一次。咸鏡道端川府充軍定配。卽爲押送。水工孟聖材。嚴刑一次。懲礪之意。敢啓。傳曰。知道。
정조 7년
李在學。以訓鍊都監言啓曰。西五陵近處捉虎軍六十名。將校率領。明日爲始。限三日出送之意。敢啓。傳曰。許多軍兵之逐日逐虎之際。貽弊不少。從近撤罷。實爲便當。未知虎患之止息與否。卿與禁御將。參量事勢。三將臣各以意見草記稟處。城外虎患。亦未止息云。行獵之政。無或專力於陵寢近處之故然乎。亦爲具由草記。
정조 7년
林錫喆。以訓鍊都監禁衛營御營廳言啓曰。自宮墻設築之初。每所三軍門。各定將校一人。竝力董役。實爲元實之計。而向者日寒之時。所築各處中。昨日蹲縮集春門北邊與去夜廣智營東邊一間。又爲蹲縮。此雖緣於解土之致。當初看役將校等。不可無罪。各自該營。重棍汰去。臣等亦有不能檢飭之失。尤不勝惶恐待罪。而蹲縮處。卽爲改築。把守軍。以廣智營入直軍八名。將校率領守直之意。敢啓。傳曰。知道。勿待罪。
정조 7년
林錫喆。以訓鍊都監言啓曰。傳曰許多軍兵之逐日逐虎之際。貽弊不少。從近撤罷。實爲便當。而未知虎患之止息與否。卿與禁御將。參量事勢。三將臣各以意見草記稟處。城外虎患。亦未止息云。行獵之政。無或專力於陵寢近處故然乎。亦爲具由草記事。命下矣。西五陵近處。則向日本局。雖捉一大虎。尙有數虎。而爲行獵所逐。隱避於恭陵順陵林木中。故兩陵官報狀。纔到禮曹云。旣聞所在處。則雖有些少弊端。其在爲民除害之道。不可不仍爲行獵。且是本局分授字內。則明日日次。定送校卒。期於捉得。城外虎患。則弘濟院近處。比前稍息。而東道南道。亦不無云云之說。令禁御兩營。另加獵捉。事甚便好。依此擧行。何如。傳曰。卿言甚好。依此爲之。待過三日限。姑爲撤獵。仍令各陵官。從所見這這論報。如不止息云爾。則更卽草記行獵。期於盡捉。至於城外。雖曰少息。猶未快寢。有難遽然停止。且於此。竊有訝悉者。今番橫行之惡虎。但畏訓御營紀律。以至騈首就擒。而獨於禁營。尙不得雛虎一頭。其在勸懲之道。不可無弦韋之政。自明日限三日。西城外。及南城外各送善放牙兵三十名。使之期於獵捉。
정조 7년
李在學。以禁衛營言啓曰。訓鍊都監日次行獵草記。許多軍兵。逐日逐虎之際。貽弊不少。從近撤罷。實爲便當。而未知虎患之止息與否。卿與禁御將。參量事勢。三將臣各以意見草記稟處。城外虎患。亦未止息云。行獵之政。無或專力於陵寢近處故然乎。亦爲具由草記事。批下矣。凡係獵虎之道。京軍不如鄕軍。樵童牧豎。與虎爲隣。看作家養狗彘。獵場逢着。宜無畏縮之理。生長本土。虎窟形便之瞭然於心目者。事勢固然。而驅本土校卒。除本土民害。則人力精一。必無主客推諉之心。京軍門校卒之往來留住。貽弊細節。姑不暇恤。而人力之主客判異。地形之生熟懸殊。京軍之不如鄕軍者。審矣。其所獵捉。惟在各其地方官親董檢飭。之如何。嚴飭道臣。趁此農前。廣加一時獵櫛。恐不可已。而如有善放砲手不足之邑。則令楊廣州水原等邑。互相推移搜獵。亦合事宜。城外行獵。則三軍門依前日次。限畢捉輪回行獵。何如。傳曰。卿言甚好。而此議若出於訓御將。則尤可謂確論矣。但卿營數旬行獵。未見一頭眇虎。番番空往空來。則今此替使鄕軍行獵之說。果無蹤跡之謙乎。然卿言大體有妙理。本營鄕軍中。在湍坡人。如有善放砲手。卿其優給糧資。以待捉納。厚施賞典。仍停番上之意。分付以送。則或爲激勸之道。而可除役民之弊乎。更具意見草記。名以三營。似此尋常行獵之事。推遜於兩營。則豈非欠事。惟今之敎。必欲令本營捉納也。卿其一體知悉。
정조 7년
林錫喆。以御營廳言啓曰。訓鍊都監捉虎軍出送草記。傳曰。許多軍兵之逐日逐虎之際。貽弊不少。從近撤罷。實爲便當。而未知虎患之止息與否。卿與禁御將。參量事勢。三將臣各以意見草記稟處。城外虎患。亦未止息云。行獵之政。無或專力於陵寢近處故然乎。亦爲具由草記事。命下矣。城外則三營行獵。殆至一念。五頭虎獵捉。更未捉得。多日搜獵之餘。似是屛避。連爲行獵。徒費日字而已。今姑撤捕。以觀虎跡之有無。更爲行獵。而陵寢近處。則隨其陵官之報來。卽爲出獵。恐合事宜。以此擧行。何如。傳曰。卿言。亦好矣。已於訓局草記下批。照此擧行。而本廳則依訓局例。姑爲撤獵。撤獵之後。卿與訓將相議。兩營各抄善放軍若干名。仍又優給糧資。城外近處。使之寬限捕納。別施賞典。則果無爲弊之端。而亦有專力之效耶。更具意見。草記。可也。
정조 7년
林錫喆。以義禁府言啓曰。因刑曹啓目。禁衛營看役別武士黃道旭。係是出身。移本府處之事。允下矣。黃道旭。今方待命。卽爲拿囚之意。敢啓。傳曰。知道。
정조 7년
禁府啓目。前參知李夔。前佐郞申曮等原情云云。李夔段。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處爲白乎旀。申曮段。傳旨內辭緣。泛稱遲晩。刑推得情。何如。判付啓。竝以削職。今雖照律。律不必加於此。放送爲旀。春寒尙峭。在囚未捧供未議處之類。明日開坐擧行。俾無滯獄之弊爲良如敎。
정조 7년
又啓目。晉州前營將金㷞原情云云。傳旨內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。依允。
정조 7년
右捕廳啓目。罪人私奴岳乭原情云云。莫重禁扃之內。有此無前之擧。更加周牢究問。期於得情。何如。判付啓。可知其無他隱情。而潛入闕門。大係後弊。特爲參酌。移送刑曹。照法勘處爲旀。差備門指示是在。炊堗水工漢。令刑曹嚴刑懲礪後。竝卽草記事。分付爲旀。待結末處分次。拘囚守門將近仗軍士等。亦令兵曹。分等決處事。一體分付爲良如敎。
정조 7년
司諫李濟萬啓曰。臣姿性魯莽。言議巽軟。本不合於淸朝耳目之任。而爲覲耿光。冒沒出肅。鎭日詣臺。祗增惶恧。昨日嶺民之攔入。門禁之疎虞。竊有區區駭歎者。略有所論列矣。卽因政院之啓。伏承推考之命。臣於是實不勝瞿然慙悚之至。蓋臣之傳啓。旣在於處分未下之前。喉院書入。適在於處分已下之後。旣傳之啓。還推無例。始擬之律。亦是罷職。則事勢到此。亦甚卽當。簡通喉院。改以削職。律名稍改。庶或歸當。而至若勘律之前。先請削職。有違格例之狀。臣實曚然未能覺察。今於問備之下。何以自解。以此情跡。其何敢一刻晏然仍冒於臺次乎。請命遞斥臣職。答曰。格例則差違。而事勢或似然矣。勿辭。亦勿退待。
정조 7년
癸卯二月十四日辰時。上御誠正閣。右承旨入侍時。右承旨李在學。記事官趙衍德。記注官金健修金鳳顯。以次進伏訖。上命書傳敎曰。賑恤堂上入侍。賤臣承命出。與鄭民始皆入進伏。民始曰。昨日密陽人。恣意闌入。擊鼓閤門。實是前古所無之變。不勝驚惋矣。上曰。此亦紀綱所在。騎曹不能察飭。致有此擧。極甚怪駭矣。命書榻敎曰。工曹判書徐有慶入侍。健修承命出。與之偕入。上曰。今召卿者。使之馳往弘陵。奉審摘奸以來耳。命有慶先退。命書榻敎曰。承旨前望單子入之。命退。承史以次退出。
정조 7년
癸卯二月十四日酉時。上御誠正閣。閣臣儒臣。持寶鑑入侍時。閣臣金憙。左副承旨林錫喆。侍讀官李太享。檢討官嚴思晩。記事官趙衍德。記注官金健修金鳳顯。以次進伏訖。上曰。今日卽弘陵忌辰齋日。故俄者下敎。不以召對書出矣。命書榻敎曰。弘陵奉審重臣入侍。賤臣承命出。與徐有慶偕入進伏。上曰。奉審無頉乎。有慶曰。俱無頉矣。上曰。本陵近處虎患。何如云耶。有慶曰。自數日以後。寢息云矣。上曰。獻官。誰也。有慶曰。尹師國矣。命有慶先退。命讀寶鑑。太亨進讀第六卷。自下編十一板。止二十七板。思晩讀。自二十七板。止三十二板。上曰。閣臣視昏。承旨進讀。可也。錫喆讀。自第七卷一板。止三板。衍德讀。自第四板。止六板訖。上曰。各陳文義。可也。太亨曰。惟我中廟朝下敎有曰。朝廷用人。當量才授官。在昔帝舜之命九官十二牧者。莫非量能而授官也。雖古盛時。其難愼也如此。逮夫後世。通才蓋鮮矣。或短於文學而長於財賦者。有之。或優於銓衡。而拙於刑獄者。有之。故善用人者。審察乎其才之可堪者。椳掂揳。各當其用。而近世則不然。人材旣不逮古。又況國朝以來。治尙右文。故一經文學之任。則不問其人之賢否。不論其才之長短。於是乎銓衡也。財賦也。刑獄也。戎政也。以之守宰方伯之任。無復窒礙。莫不遍歷。又或有朝除而暮遷者。雖有經綸抱負之才。將無以設施而展布焉。甚非所以量能授官之意也。伏願聖明。深體此敎。必也量才而授官。久任而責效。俾野無遺才。而職事毋曠焉。思晩曰。今以此編觀之。明良際遇之盛。上下都兪之美。於斯盛矣。先正臣李彦迪。以一綱十目。條列敷陳。罔非引君行道之言。而其中審幾微三字。最是聖學上喫緊處。伏願殿下。益加留意焉。上曰。閣臣亦陳文義也。憙曰。列聖朝德行功業。莫不卓越百王。而仁廟純用王道。凡於辭令之間。雖隻字片言。至今有令人感動者矣。今我殿下。聖學高明。王伯之別。辨之已審。則固何待於微臣之仰陳。而益加留意。懋王道而黜伯術焉。錫喆曰。寶鑑一部。卽我列聖朝嘉言善謨。莫非可法可監者也。何可以拈出一二句語。敢陳愚見。而至於此章。親策士曰雖古昔盛治之主。一有所失。終累善政。以此觀之。一念兢惕。反顧省察。發號施令之際。或慮一事之失。動靜云爲之間。或恐一政之差。藹然善謨。溢於辭表。此豈非後王所當監法而繼述者乎。伏願此等處。深留聖意焉。上曰。今聞閣臣所奏。予誠慙愧。王道尙矣。覇者猶能致治。此亦豈易言耶。憙曰。王覇之分。只在於天理人慾。存天理則王道。是也。是豈高遠難行之事乎。上曰。先正疏中。以審幾微。置之末端。何也。思晩曰。審幾微卽初下手工夫。宜在第一。在於末端。有領會十目之義矣。上曰。幾字微字有兩義乎。思晩曰。幾者。事之萌芽處。微者。物之微眇者。似不可以一義看矣。憙曰。善惡所由則是幾也。上曰。然矣。通書曰幾善惡。如以未發已發論之。則幾是未發耶。已發耶。憙曰。旣是善惡之所由分。則人心發見之初。是所謂幾也。上曰。然矣。通書所謂誠無僞。當以未發言也。幾善惡。當以已發言也。然則所謂幾。雖是發見之初。旣已發見。則此乃已發境界也。思晩曰。審幾微。卽愼獨之工矣。上曰。近思錄首以圖書。則此疏十目。似當以審幾微爲首。而居於末段。其故。何也。憙曰。此疏旣從事爲上說去。則與論學有異。且以古人文字體段論之。則一篇主意。或有揭于篇首者。或有結於篇末者矣。上曰。然矣。涵養卽靜時工夫。省察卽動時工夫。而體立然後用有以行。則固當以涵養爲先。然只知涵養。而不能省察。則不可矣。憙曰。誠如聖敎矣。吾儒之學。動靜一致。表裏無間。而佛氏則不然。專以治心爲主。而遺棄事務。此所以爲異端也。上曰。敬字工夫。只可言於涵養時。而不可言於省察時耶。憙曰。涵養須用敬。而敬是徹上徹下。成始成終者。則動時靜時之工。何莫非敬乎。上曰。以通書誠幾神之說及太極圖觀之。則濂溪造詣。後人莫測其已到何等地位。比之兩程似尤高。而至於兩程。則明道之姿稟絶異。伊川之規模。甚嚴矣。憙曰。通書卽所以發明太極圖者。而兩程之學。出自濂溪。諸賢造詣。雖非愚臣所敢妄論者。而大抵濂溪明道。則姿近生知矣。上曰。濂溪之圖說通書。皆本之大易。而通書中公明通溥等說。亦極高明。且以伊川赴宴徑起事觀之。可見規模之嚴正矣。憙曰。以胸中却無妓之說見之。則明道誠高矣。而後學則以伊川爲法然後。可無弊矣。上曰。靜菴自登科至被禍。爲幾年乎。憙曰。五年矣。上曰。中廟明聖。故五年然後。讒間始行。不然則豈至五年之久乎。憙曰。誠如聖敎矣。上曰。夜入神武門者。南衮與誰某也。憙曰。南衮與沈貞洪景舟同入。而此三人。卽魁首也。上曰。先正。何不於御殿之前入奏也。憙曰。似是未及聞知之故也。上曰。南衮之甘汁寫葉。小人中最巧者也。憙曰。誠如聖敎矣。上曰。小人之讒構。誠極憯巧。而當時亦有作事無漸之論矣。憙曰。先正。以不世出之大賢。幸逢聖明。感激殊遇。知無不言。而一隊名疏。皆以年少論事。風發果有。太無其漸之患。故先正則每節抑之矣。是以鄭譍等諸人。中廟將欲不次擢用。而先正。以其年少。奏而止之。蓋於其中。有年未滿三十者矣。上曰。奇遵乎。憙曰。不但奇遵也。張玉亦二十餘歲矣。上曰。漢唐之小人易知。宋時之小人難知。熙寧以前之小人易知。熙寧以後之小人難知。此呂中之論耶。以熙寧以前言之。則如趙普呂夷簡者。亦小人矣。憙曰。誠如聖敎矣。上曰。自古黨論之弊。可勝道哉。我國黨論。則肇自宣廟朝。而始微漸盛。畢竟則至於構禍之境矣。憙曰。互相攻擊。轉輾層激。則末流之至於如此。勢所固然。而君子之徒。每被戕害於小人之黨矣。上曰。我國事。恰如宋朝矣。上曰。大明之科道官。前代所無也。一人得罪。一人繼發。豈不異哉。憙曰。明朝人。全尙氣節。故如是。而前後之立節死義者。比之前代。亦最多矣。但其立國規模。忠厚不足。臣誠惶恐以爲國祚之不能綿遠。未必不由於此矣。上曰。我國自戊午以來。士禍累作。而每經一番斬伐。士氣亦能復振矣。憙曰。此乃列聖朝培養之效也。上曰。予以講製勸課。抄啓文臣。此實出於作成之意。而其能有効。未可知也。憙曰。臣二載居外。近日始見抄啓諸人講義。則無非經學之士也。竊意諸人。前此恐不能如此。此豈非作成之效乎。上曰。見大學講義乎。憙曰。不但大學講義也。他講義亦皆可觀矣。上曰。經術爲本。文辭爲末。故予雖以講製。一體勸課。而其實則所主在講矣。憙曰。聖敎及此。古聖王培養作成之功。可復見於今日矣。上曰。經術雖難遽究其蘊奧。至於名目。不可不知。且予素好經術。故煞用心力於勸課。而但見諸人每當講論之時。似欠心誠好之之意矣。憙曰。聖學旣極高明。勸課又極勤摯。諸人孰不觀感而興起乎。臣則自見講義以後。竊以爲今年講得某書。明年講得某書。今日之文臣旣如此。他日之文臣又如此。則朝廷上經術。必將有彬蔚之效矣。思晩曰。豈弟君子。遐不作人。惟願殿下。益加聖意於作成之方焉。上曰。豈弟。何謂也。憙曰。豈弟德也。有君人之德然後。方可以作人矣。上曰。今番大科初試。初無分三所之敎。而該曹誤爲磨鍊。致有外間之訛傳。甚可怪矣。思晩曰。外間果有此說。故臣亦認以有下敎矣。今承筵敎。極甚怪訝矣。仍奏曰。近聞外間所傳。則增廣一二所初試額數。合爲一百十人內。除出五十人。送于館試云矣。今伏聞自該曹元無入啓稟定之事。而館試之說。盛行於外間。儒生輩。誤認以分設三所。至有爭赴圓點之擧。當此試圍不遠之日。宜有明白知委之道。故敢此仰達矣。上曰。該曹旣無草記或筵稟之事。事甚訝惑。以此所奏出擧條。使諸生知悉。可也。出擧條上曰。該曹堂上。不可無問備之責矣。太亨思晩曰。今此館試設行之說。旣無筵稟定式之事。而該曹誤爲磨鍊節目。致有多士紛紜之弊。臣等謂該曹堂上。從重推考。宜矣。上曰。依爲之。出擧條命退。諸臣以次退出。
정조 7년
行都承旨趙時俊坐。行左承旨徐有大坐。右承旨李在學坐。左副承旨林錫喆坐直。右副承旨金憙內閣直。同副承旨尹行元坐直。注書趙衍德仕一員未差。假注書沈晉賢仕直。事變假注書李庚運仕。
정조 7년
李在學啓曰。大司成沈豐之。除拜後過三日。不爲出肅。依定式推考警責。仍卽牌招察任。何如。傳曰。允。
정조 7년
傳于趙時俊曰。左副承旨入侍。
정조 7년
傳于趙時俊曰。軍士房承旨入侍。
정조 7년
趙時俊啓曰。新除授右副承旨趙尙鎭。時在京畿廣州地。斯速乘馹上來事。下諭。何如。傳曰。許遞。前望單子入之。
정조 7년
承旨前望單子入之。尹行元落點。
정조 7년
趙時俊啓曰。新除授同副承旨尹行元。卽爲牌招察任。何如。傳曰。允。
정조 7년
林錫喆啓曰。事變假注書李庚運。身病猝重。勢難察任。今姑改差。何如。傳曰。允。
정조 7년
傳于林錫喆曰。南奉朝賀文集。纔命校正。御製序文。昨年亦已親撰以下矣。今則外閣寶鑑印役告成。奉朝賀文集。從近印出事。分付。畢役後。當頒給本家。仍爲致祭。以此分付。朴諭善所撰敦孝錄。亦以印頒之意。已有下敎。此亦鱗次擧行。亦令外閣知悉。
정조 7년
以京畿監司還穀加分事狀啓。傳于李在學曰。以草記稟處。
정조 7년
吏曹口傳政事。故參判朴聖源。贈吏判。文衡例兼事。承傳。
정조 7년
李在學。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 7년
林錫喆。以禮曹言啓曰。來三月初三日。大報壇親祭時。省牲省器之節。依例以親臨磨鍊擧行乎。敢稟。傳曰。謹當躬往矣。
정조 7년
李在學。以備邊司言啓曰。卽因京畿監司李亨逵還上加分事狀啓。有草記稟處之命矣。取見原狀啓。則以爲。昨年特敎停捧外。各邑未捧亦多。還穀元數。比前大縮。就其中循例半分。實無排巡接濟之路。守令之狀報面請。逐日沓至。當此東作方始之時。宜有先期變通之道。各邑應留中。特許折半加分事。爲請矣。畿邑還穀。本自不敷。未捧亦多。元數益縮。賑穀推移。種糧分排。又在於折半之中。其所不足。事勢固然。民情遑汲。不問可知。分留法意。雖甚嚴重。此等之年。容有闊狹。依所請應留十三萬七千石零中。折加分之意。分付。何如。傳曰。允。
정조 7년
尹行元。以兵曹言啓曰。武臣賓廳講書及武經講書前後被抄人。或外任遷轉。或有頉。應講之員甚少。武臣中可合人。依例加抄。別單書入之意。敢啓。傳曰。卿有政事之技。而無抄啓之才乎。更爲磨勘以入。
정조 7년
李在學。以兵曹言啓曰。守門將羅台洽。決棍草記。傳曰軍士十五度。將亦十五度乎。殆無差等。加棍五度。放送。可也事。命下矣。守門將羅台洽。加棍五度後。放送之意。敢啓。傳曰。知道。
정조 7년
李在學。以訓鍊都監言啓曰。傳曰卿言甚好。依此爲之。待過三日限。姑爲撤獵。仍令各陵官。從所見這這論報。如不止息云爾。則更卽草記行獵。期於盡捉。至於城外。雖曰小息。猶未快寢。有難遽然停止。且於此竊有訝惑者。今番橫行之惡虎。但畏訓御營紀律。以至騈首就擒。而獨於禁營。尙不得雛虎一頭。其在勸懲之道。不可無弦韋之政。自明日限三日。西城外及南城外。各送善放牙兵三十名。使之期於獵捉事。批下矣。本局今日出送山行。過三日撤罷後。往復禮曹。各陵寢隨其本陵官之所報。自禮曹稟旨後。軍門別定出送。事甚便當。城外禁營三日行獵。則捉不捉間。虎蹤似爲屛避。間其日字。詳探蹤跡。與御廳各抄善放牙兵二十餘名。優給糧饌。嚴禁貽弊。有若私獵者然。小無爲弊之端。草木未盛之前。期於獵捉。則似無後患。以此擧行。何如。傳曰。允。
정조 7년
李在學。以禁衛營言啓曰。本營行獵便否草記。卿言甚好。而此意若出於訓御將。則尤可謂確論矣。但卿營數旬行獵。未見一頭眇虎。番番空往空來。則今此替使鄕軍行獵之說。果無蹤跡之嫌乎。然卿言大體有妙理。本營鄕軍中。在湍坡人。如有善放砲手。卿其優給糧資。以待捉納。厚施賞典。仍停番上之意。分付以送。則或有激勸之道。而可除役民之弊乎。更具意見草記事。批下矣。臣紀律不嚴。多日行獵。未捉一頭虎。今此稟啓。實涉惶恐。而湍坡之間。雖有本營鄕軍。下番在家之時。元無抄上使役之例。今欲招致給糧。反貽弊端。如有捉虎來納者。厚賞減番之意。發關知委於地方官。則似有實效。依此擧行。何如。傳曰。允。切勿役民之意。措辭一體分付。
정조 7년
李在學。以御營廳言啓曰。傳曰卿言亦好矣。已於訓局草記下批。照此擧行。而本廳則依訓局例。姑爲撤獵。撤獵之後。卿與訓將相議。兩營各抄善放軍略干名。仍又優給糧資。城外近處。使之寬限捕納。別施賞典。則果無爲弊之端。而亦有專力之效耶。更具意見草記。可也事。命下矣。待訓局行獵撤還。兩營各抄善放砲手二十名。優給糧資。且寬期限。城外近處。使之搜獵。便同私獵。少無貽弊於閭里。隨其捉納。別施賞典。宜有激勸專力之效。故以此相議。則訓鍊大將之意亦然。依此擧行。何如。傳曰。允。
정조 7년
李在學。以禁衛營言啓曰。依訓局草記批旨。西城外及南城外。本營牙兵各三十名。將校率領。明日出送。限三日行獵之意。敢啓。傳曰。知道。
정조 7년
李在學。以御營廳言啓曰。西五陵近處。本廳日次三日行獵。終未捉虎之意。敢啓。傳曰。知道。
정조 7년
義禁府啓目。粘向前金㷞議處云云。以此照律。何如。判付啓。金㷞事。甚麽罪犯之有無。自有道內輿論。朝家雖不必作證。大抵本事。權璿自權璿。金㷞自金㷞。不可以權哥之有眞贓。謂㷞。以無奸狀。依此照律。以徵他年淺武弁化身嗜鐶之習爲良如敎。
정조 7년
又啓目。巡將李英載原情云云。傳旨問目內辭緣。泛稱遲晩。所當請刑是白乎矣。年過七十。法不當請刑。上裁。何如。判付啓。年過八十。分揀放送爲良如敎。
정조 7년
又啓目。別武士黃道旭原情云云。問目內辭緣。泛稱遲晩。刑推得情。何如。判付啓。考律勘放後。草記爲良如敎。
정조 7년
癸卯二月十五日辰時。上御誠正閣。左副承旨入侍時。閣臣鄭東浚。左副承旨林錫喆。記事官趙衍德。記注官金鳳顯。記事官李崑秀。以次進伏訖。上曰。館試擧行委折。詳問該吏乎。錫喆曰。泮儒之許赴館試。曾有節目。而近不遵行云矣。上曰。館試若不設行。則似有抑鬱之歎矣。錫喆曰。該曹初不善爲矣。命錫喆讀奏公事。仍書判付訖。命退。諸臣以次退出。
정조 7년
癸卯二月十五日巳時。上御誠正閣。軍士房承旨入侍。右承旨李在學。記事官趙衍德。記注官金鳳顯。記事官李崑秀。以次進伏訖。上曰。科試不遠。泮中到記儒生。想必多矣。在學曰。比前稍多矣。上曰。尊經閣冊子。近無見儲云。是可怪矣。在學曰。不但尊經閣爲然。本館亦無書籍。或有苟艱之時矣。命書傳敎曰。以議諡事。屢有下敎。而尙不擧行。諡狀未到處。令弘文館另加催促。諡狀不待者及謐狀已到者。竝令斯速議諡。玉堂未差之代。明日政差出。待下批牌招察任。仍令不多日內擧行。又命書傳敎曰。政官。待明朝牌招開政。又命書傳敎曰。向因翰注薦狀事。有提敎者。而近又抛置。如翰林望。以本館薦狀懸註。注書望。以本院薦狀懸註等事。吏曹則遵守舊例。望筒依例懸註。而本館本院。則越薦狀之時。啓目之例。近皆廢却。獨於漢學敎授越薦者。有司譯院啓目。大抵各司薦狀之不入啓。先爲越送。卽肅廟朝丁酉年間。一時權行之制也。此事顚末。詳載通文官誌。蓋以其時不緊公事留院故耳。以此意。自政院申明知委。此後復舊例爲之事。分付。又命書傳敎曰。本閣待敎。久未差出。番次亦甚苟簡。明日政差出。翰圈注薦說。通諸人列書會圈。旣有定式。應參閣臣。自本閣牌招。今日擧行。又命書傳敎曰。以念舊學錄舊寮之意。前此次第。有南奉朝賀及贈判書李鎭衡贈諡之命。而如故諭善朴聖源之行誼勞勩。尙稽易名之典。實爲欠事。噫。故諭善多年訓誨之功。予豈一日忘于懷。每一念及。曷任愴傷。況當議諡之時。故諭善豈或後於人。故諭善朴聖源。特贈吏曹判書例兼大提學。令該曹口傳下批。仍令弘文館。一體議諡。聞本家貧寒。宣諡時。令該曹優給宴需。以示朝家不忘故人之意。命退。承史以次退出。
정조 7년
癸卯二月十五日未時。上御誠正閣。軍士房承旨入侍時。右承旨李在學。記事官趙衍德。記注官金鳳顯。記事官李崑秀。以次進伏訖。上曰。奎章閣待敎。便是玉堂南床矣。在學曰。然矣。上曰。玉堂雖次點。皆爲行公乎。在學曰。然矣。上曰。今日坐直。誰也。在學曰。林錫喆金憙爲伴直矣。命讀八江摘奸宣傳官朴基豊別單。書啓訖。上曰。此書啓。出付貢市堂上。待明朝回啓事。分付。賤臣承命出傳。上曰。箕伯。何以尙不發巡耶。在學曰。未聞其故矣。命書傳敎曰。諸道伯行部形止。幾皆登聞。而完伯則乍發旋歸。箕伯東伯。則尙無動靜。令廟堂問于該道以啓。命退。承史以次退出。
정조 7년
癸卯二月十五日酉時。上御誠正閣。坐直承旨入侍時。左副承旨林錫喆。假注書沈晉賢。記注官金鳳顯。記事官李崑秀。以次進伏訖。上曰。弘文館如有諡狀來到者。盡數持入。賤臣承命出問後。回奏曰。本館只有尹慤金萬重李叔琦三臣諡狀。而皆已一經御覽。其外姑無來到者云矣。上曰。右副承旨以講義事。使之來待於本院矣。今已夜深。姑令退處於內閣。可也。仍命退。承史以次退出。
정조 7년
行都承旨趙時俊坐。行左承旨徐有大坐。右承旨李在學坐直。左副承旨林錫喆坐。右副承旨金憙內閣進。同副承旨尹行元坐直。注書趙衍德仕一員未差。假注書沈晉賢仕直。事變假注書鄭萬始仕。
정조 7년
傳于林錫喆曰。禮房承旨入侍。
정조 7년
傳于李在學曰。弘文館議諡。今日爲之。
정조 7년
有政。吏批。判書金鍾秀在外未肅拜。參判金履素進。參議兪彦鏶在外未肅拜。同副承旨尹行元進。啓曰。判書金鍾秀。參議兪彦鏶。俱在外未肅拜。小臣獨政未安。何以爲之。敢稟。傳曰。仍爲之。
정조 7년
以趙英鎭爲大司諫。鄭東浚爲副應敎。金禧燮爲典籍。李基讓爲軍資主簿。李崑秀爲奎章閣待敎。李崇老爲禮賓直長。尹長烈爲龍崗縣令。徐鼎修爲大司成。鄭東杓爲禮賓奉事。林性運爲順康園守奉官。贈大司憲林德躋贈禮判大提學例兼正卿贈職事。承傳。兼奎章閣待敎單李崑秀。順康園守奉官林性運。思陵參奉鄭龍祚。相換。
정조 7년
兵批。判書鄭好仁病。參判吳載純病。參議沈有鎭病。參知洪明浩入直進。行左承旨徐有大進。副司直鄭昌順徐鼎修宋載經南玄老柳誼。單付。
정조 7년
以順康園守奉官望筒。傳于林錫喆曰。參奉窠相換啓下。使之謝恩後來待。
정조 7년
李庚運改差。代以鄭萬始爲事變假注書。
정조 7년
傳于尹行元曰。吏房承旨入侍。
정조 7년
傳于林錫喆曰。弘文館議諡坐起後。長官持三節度諡狀入侍。太常合諡。其令今日爲之。都堂揀擇。過齋後爲之事。分付。舍檢間後日政。亦爲差出事。分付銓曹。
정조 7년
傳于李在學曰。坐直承旨與思陵參奉。入侍。
정조 7년
尹行元。以兵曹言啓曰。今二月十七日武臣堂上朔試射日次。而國忌相値。不得爲之之意。敢啓。傳曰。知道。
정조 7년
尹行元。以義禁府言啓曰。時囚罪人黃道旭原情公事判付內。考律勘放後。草記事。命下矣。黃道旭段。兵曹啓辭內。莫重宮墻之役。不勤董飭。致使頹圮之報。踵至疎虞之弊。若此。當該看役將校。不可棍治而止。令攸司各別重勘罪。取考律文。則大明律不應爲條有曰。凡不應得爲而爲之。事理重者杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。黃道旭。杖八十收贖。奪告身三等。放送。何如。傳曰。允。如有功。減一等。
정조 7년
癸卯二月十六日辰時。上御誠正閣。禮房承旨入侍時。右承旨李在學。記事官趙衍德。記注官金鳳顯。記事官李崑秀。以次進伏訖。上曰。副應敎鄭東浚出牌事。分付。賤臣承命出傳。命書傳敎曰。昨日朴諭善贈諡傳敎中。無不待諡狀下敎。本館眩於擧行云。今日一體爲之事。分付。又命書傳敎曰。亞卿贈諡。其例絶罕。雖有特敎。未免苟簡。此人陞贈。予何愼惜。故大司憲林德躋。今日政。正卿贈職。仍令弘文館知悉。今日議諡時。以新贈官銜書之事。分付。宣諡日。與朴諭善家當致祭。宣諡官不可不差出。吏曹佐郞前望單子入之。又命書榻敎曰。龍崗縣令有闕之代。今日政差出。仍令不多日內辭朝。又命書傳敎曰。聞其病勢未差。況今大小科場。期日不遠。大司成沈豐之。許遞。今日政。以在京無故人差出。又命書榻敎曰。都承旨入侍。賤臣承命出。與趙時俊偕入進伏。上曰。見卿久矣。時俊起伏訖。上曰。向者卿以慰諭使出往嶺南。而或有取怨之事。是何故也。時俊曰。臣本庸愚。不善擧行。故然矣。上曰。本道昨年歉荒。比再昨年。何如。時俊曰。再昨年雖曰慘凶。比乙丙大有差勝。且人心吝嗇。預爲遠慮。故免飢者。居多矣。上曰。分賑穀數。爲幾何乎。時俊曰。當初下去時。請得三萬石。而到營後果有不足之慮。故至有加請之事矣。上曰。還穀留庫。爲幾石乎。時俊曰。六十萬石矣。上曰。營債革罷後。果何如。時俊曰。其中亦有不當罷而罷者。故亦有難處之事矣。上曰。南倉錢。亦爲革罷乎。時俊曰。然矣。時俊曰。嶺營放債後。全以穀物作錢需用。而防債穀及加分穀兩色耗之每年作錢者。當爲一萬三千餘石。毋論豐歉。論其穀價。則沿邑貴而山郡賤。故沿邊之穀。漸致耗渴。此甚可悶。如或爲各庫監色輩沾漑之道。相換。發賣於高價之處。則其流之弊。將不勝言矣。防債穀則臣於昨年。參量郡邑。大小穀簿多寡。推移均排。分置七十邑。使之只賣該邑之當年耗條。而不得換犯。元穀加分耗。則亦於加分邑。作錢取用。俾無一包移易之意。成置節目。而歲月稍久之後。其能堅守不撓。有未可知。若拘顔私。隨時換賣。則不但列邑之受弊。必致穀簿之紊亂。自廟堂措辭嚴飭。以爲永久遵行之道。宜矣。上曰。依爲之。出擧條上曰。營用所縮之物。請索朝家。如或寧失於民。則固無所惜。而至於營用。事面有異。故不爲許施矣。時俊曰。聖敎果然矣。上曰。漆原縣監姜應煥治績。何如。時俊曰。爲道內第一矣。命退。承史以次退出。
정조 7년
癸卯二月十六日午時。上御誠正閣。禮房承旨入侍時。右承旨李在學。記事官趙衍德。記注官金鳳顯。記事官李崑秀。以次進伏訖。上曰。在昔宋朝。有新除閣職。則輒有誥制。今於閣臣新除。亦倣此例矣。命讀李崑秀待敎敎旨訖。上曰。中廟朝。仁宗讀綱目畢。有宮僚賜宴之擧。今玆兵曹參判。自予始讀綱目至畢秩。連在宮官。是亦異常矣。是故將施錄舊之典矣。上曰。林性運除拜後。卽爲來待事。分付。賤臣承命出傳。命退。承史以次退出。
정조 7년
癸卯二月十六日午時。上御誠正閣。吏房承旨持諡狀入侍時。左副承旨林錫喆。記事官趙衍德。記注官金健修金鳳顯。副應敎鄭東浚。以次進伏訖。上曰。舍檢望姑未擬定。則後日政差出事。分付。賤臣承命出傳。東浚跪進諡狀。命讀奏訖。命退。諸臣以次退出。
정조 7년
癸卯二月十六日申時。上御誠正閣。坐直承旨與思陵參奉。同爲入侍時。右承旨李在學。假注書沈晉賢。記注官金健修金鳳顯。思陵參奉林性運。以次進伏訖。上命性運進前。上曰。今見爾。殊甚愴然。年今幾何。誰之壻也。性運曰。今年十九歲。李䨞之壻也。上曰。爾有弟否。年幾何。性運曰。有一弟。今年十六歲。上曰。思陵參奉先退。上曰。通文官誌。有薦狀前例。在於肅廟甲申政院啓辭中。今番薦狀。猶有違式者矣。上曰。弘文館所在議諡狀。皆令入之。賤臣承命出持入。上命在學。讀金萬重諡狀訖。命退。承史以次退出。
정조 7년
行都承旨趙時俊坐。行左承旨徐有大坐。右承旨李在學坐直。左副承旨林錫喆坐直。右副承旨未差。同副承旨尹行元坐。注書趙衍德仕一員未差。假注書沈晉賢仕直。事變假注書鄭萬始仕。
정조 7년
以來二十一日。輪對。取稟。傳于李在學曰。爲之。
정조 7년
傳于趙時俊曰。禮房承旨入侍。
정조 7년
兵曹口傳政事。副司直金憙。
정조 7년
傳于趙時俊曰。坐直承旨入侍。
정조 7년
趙時俊。以賑恤廳言啓曰。因傳敎。五部都民三巡減價發賣米。今月十八日爲始。內廳分給之意。敢啓。傳曰。知道。
정조 7년
尹行元。以兵曹言啓曰。卽者丹鳳門。有一着笠白衣人。忽然躍入門閾。爲近仗軍士所捉。不勝驚駭。卽爲拿入。考見其號牌。則京畿楊根居幼學兪漢駿爲名人。棍問闌入委折。則渠之所告內。以科行上京。尋往貞洞主人家之際。以初入京。不知闕門。誤爲入來。爲門卒所捉云。此旣與蠢蠢常漢有異。行跡亦涉殊常。有不可尋常處之。移送法司。嚴査重勘。何如。傳曰。允。
정조 7년
林錫喆。以訓鍊都監禁衛營御營廳言啓曰。都監廣智營字內宮墻蹲縮二處三間及禁衛營西營字內。拱北門南邊二處三間半。今已畢築。把守軍各還直所之意。敢啓。傳曰。知道。
정조 7년
徐有大。以禁衛營言啓曰。今日酉時量。漢北門外甕巖洞近處。小虎一頭捉得。封進之意。敢啓。傳曰。虎則卿處賜給。將校。自本營各別施賞。又當內下賞典。別單書入。
정조 7년
尹行元。以禁衛營言啓曰。依傳敎。捉虎將校軍兵等。別單書入。而捉虎將校敎鍊官林亨德。領軍將校敎鍊官姜星晉處。木各三疋布各二疋。施賞之意。敢啓。傳曰。知道。
정조 7년
徐有大。以禁衛營言啓曰。西城南城外本營行獵之限。止於今日矣。恭陵順陵近處行獵。待過三日限。姑爲撤罷事。訓局草記中批下。而城外虎患。尙未寢息。本營牙兵二十名。依訓御兩營例。優給糧資。寬限搜獵。何如。傳曰。允。
정조 7년
徐有大。以禁衛營言啓曰。今日未時量。外南山中麓山腰下。大虎一頭捉得。封進之意。敢啓。傳曰。兩日之內。連捉二虎。卿營事。極爲可嘉。今則所捉之數一頭。雖遜於訓局。而與御營較之。可居伯仲。足以雪前恥。爲卿甚幸。然更爲捉納。則卿營之功。反爲三營之最。以此知悉。切勿懈忽。益加董飭。可也。元賞卽自本營擧行。而內下別賞次。別單書入。
정조 7년
尹行元。以義禁府言啓曰。黃道旭。杖八十收贖。奪告身三等。照律草記批旨內。如有功。減一等事。命下矣。黃道旭父遇淸。楊武原從功臣云。減一等杖七十收贖。奪告身二等之意。敢啓。傳曰。知道。
정조 7년
癸卯二月十七日巳時。上御誠正閣。左副承旨入侍時。左副承旨林錫喆。假注書沈晉賢。記注官金鳳顯。記事官李崑秀。以次進伏訖。上命錫喆讀公事。命退。承史以次退出。
정조 7년
癸卯二月十七日未時。上御誠正閣。禮房承旨入侍時。右承旨李在學。記事官趙衍德。記注官金健修金鳳顯。以次進伏訖。上曰。吏曹佐郞李集斗催促上來事。分付。賤臣承命出傳。上曰。右副承旨。何以牌不進乎。在學曰。聞有實病云矣。命書傳敎曰。右副病勢。果難供劇云。許遞。前望單子入之。在學曰。各司薦狀。復舊例事。已有傳敎。而昨日薦狀之入啓者。皆違格式。似因未諳舊例而然矣。通文官誌。有薦狀規式。可按而行之。此後各司。一依此例修啓。俾無違式事。出擧條知委。何如。上曰。依爲之。出擧條在學曰。翰注初付時。亦有薦狀。而近無此例矣。上曰。考丙申日記爲之。可也。命退。承史以次退出。
정조 7년
癸卯二月十七日酉時。上御誠正閣。坐直承旨入侍時。左副承旨林錫喆。假注書沈晉賢。記注官金鳳顯。記事官李崑秀。以次進伏訖。上曰。注書出去。增廣大科日字。問入。賤臣承命出問後。以三月初六日回奏。仍命退。承史以次退出。
정조 7년
行都承旨趙時俊式暇。行左承旨徐有大坐直。右承旨李在學坐。左副承旨未差。右副承旨林錫喆坐。同副承旨尹行元坐直。注書趙衍德仕一員未差。假注書沈晉賢仕直。事變假注書鄭萬始仕。
정조 7년
李在學啓曰。明日常參經筵。取稟。傳曰。只晝講。
정조 7년
尹行元啓曰。憲府連日監察茶時。事甚未安。除在外外。未肅拜呈告人員。竝卽牌招。何如。傳曰。允。
정조 7년
李在學啓曰。大司成徐鼎修除拜後過三日。不爲出肅。依定式推考警責。仍爲牌招察任。何如。傳曰。允。
정조 7년
徐有大啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
徐有大啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
傳于徐有大曰。吏房承旨入侍。
정조 7년
傳于李在學曰。同副承旨馳詣受香諸處。奉審摘奸以來。
정조 7년
傳于徐有大曰。禮房承旨入侍。
정조 7년
以掌令安鼎大。持平李書九牌不進罷職傳旨。傳于尹行元曰。只推。
정조 7년
承旨前望單子入之。趙鼎鎭落點。
정조 7년
尹行元啓曰。右副承旨林錫喆與新除授左副承旨趙鼎鎭。有姨從應避之嫌。纔已陳疏出去。原疏以齋日不得捧入矣。伴直無人。右承旨李在學。所當牌招入直。而拘於廳規。不得請牌。何以爲之。敢稟。傳曰。左承旨牌招。
정조 7년
傳于徐有大曰。坐直承旨入侍。
정조 7년
傳于徐有大曰。留院公事入之。
정조 7년
尹行元。以都摠府言啓曰。今日入直內三廳武兼禁軍及軍兵等。當爲中日習射。而毓祥宮春享祭相値。不得爲之之意。敢啓。傳曰。知道。
정조 7년
尹行元。以都摠府言啓曰。卽者本府郞廳巡檢時。摘奸各處入直軍兵。則弘化門入直軍梁道賢。今日夕食代後。不卽趁門限入來。莫重宿衛之地。致有闕直之擧。事之驚駭。莫此爲甚。闕直軍梁道賢。令攸司從重科治。領軍哨官白慶周。不卽摘發於本府郞廳摘奸之前者。亦甚駭然。令該府拿處。該營大將之常時不能檢飭。亦不可無警。從重推考。何如。傳曰。允。
정조 7년
尹行元。以訓鍊都監御營廳言啓曰。都監定送山行軍。恭陵順陵近處。三日獵虎。終未捉得。今姑撤還。以待陵官所報。更卽行獵。而城外虎患。尙未寢息。訓鍊都監御營廳。各抄善放砲手二十名。優給糧資。明日爲始。寬限搜獵之意。敢啓。傳曰。知道。
정조 7년
尹行元。以禁衛營言啓曰。依傳敎。捉虎將校軍兵等。別單書入。而捉虎將敎鍊官姜星晉木五疋。布三疋。三升二疋。領軍將敎鍊官林亨德木四疋。布三疋。三升一疋。先殺牙兵韓如信木布各五疋。再殺牙兵李益良木三疋。布二疋。三殺牙兵金尙有木布各二疋。四殺牙兵李光白木二疋。布一疋。五殺牙兵高允大木布各一疋。施賞之意。敢啓。傳曰。知道。
정조 7년
尹行元。以賑恤廳言啓曰。中部七十八契一千十九戶。東部三十九契二千六百七十六戶。西部二十四契一千三百七十八戶。合五千七十三戶。三巡發賣米八百七十七石十一斗。上下之意。敢啓。傳曰。知道。
정조 7년
行大司憲李在協啓曰。臣志氣摧頹。言議巽懦。本不合於淸朝風憲之長。而且於府啓中。有不可參涉者。以此引遞。旣有已例。一門之內。宜無異同。屢逋嚴召。諒非獲已。向引守令署經之稽滯。特命重推。誨責備至。至以無端不出爲敎。悚蹙之極。益無所措。區區微諒。旣未蒙聖鑑之照燭。宜卽自列。仰請郵罰。而賤疾適苦。蠢動無路。今始來避。所失尤大。請命遞斥臣職。答曰。依啓。
정조 7년
右副承旨林錫喆疏曰。伏以。臣與新除授左副承旨臣趙鼎鎭爲姨從四寸矣。揆以法例。在下當遞。玆敢略陳短章。仰瀆崇嚴。伏乞聖明。亟賜遞改。以存公格。千萬幸甚。答曰。省疏具悉。疏辭下該曹稟處。
정조 7년
癸卯二月十八日辰時。上御誠正閣。吏房承旨入侍時。左副承旨林錫喆。記事官趙衍德。記注官金健修金鳳顯。以次進伏訖。上曰。藥房提調出去與否。知入。賤臣承命出。回奏曰。以發賣事。俄已出去云矣。命讀各道分賑狀啓。還穀加分狀啓訖。命退。承史以次退出。
정조 7년
癸卯二月十八日巳時。上御誠正閣。禮房承旨入侍時。右承旨李在學。記事官趙衍德。記注官金健修金鳳顯。以次進伏訖。上曰。承旨趙鼎鎭出牌事。分付。賤臣承命出傳。命書傳敎曰。同副承旨馳詣儲慶宮毓祥宮延祜宮受香所。奉審摘奸以來。上曰。昨日丹鳳門攔入兪漢駿爲人。果何如耶。在學曰。稱有班名。而見甚愚迷云矣。命退。承史以次退出。
정조 7년
癸卯二月十八日午時。上御誠正閣。右副承旨與閣臣入侍時。二直提學徐有防。直閣徐龍輔。檢校待敎鄭東浚。右副承旨林錫喆。記事官趙衍德。記注官金鳳顯。記事官李崑秀。以次進伏訖。上曰。禮房承旨入侍。賤臣承命出。與李在學偕入進伏。有防曰。直閣待敎有新除。則例有做度番。而至於曾經待敎。係是重來。當以重來番爲之矣。上曰。所奏然矣。命退。諸臣以次退出。
정조 7년
癸卯二月十八日二更三點。上御誠正閣。坐直承旨入侍時。同副承旨尹行元。假注書沈晉賢。記注官金健修金鳳顯。以次進伏訖。上命行元讀公事。又命書左副承旨林錫喆疏批。命退。承史以次退出。
정조 7년
行都承旨吳載純坐。行左承旨徐有大坐。右承旨李在學坐直。左副承旨沈有鎭坐。右副承旨洪明浩未肅拜。同副承旨尹行元坐直。注書趙衍德仕一員未差。假注書沈晉賢仕直。事變假注書鄭萬始仕。
정조 7년
上在昌德宮。停常參只晝講。
정조 7년
徐有大啓曰。右承旨李在學。今日不爲仕進。卽爲牌招。何如。傳曰。允。
정조 7년
承旨前望單子入之。沈有鎭洪秉纘落點。
정조 7년
徐有大啓曰。新除授右副承旨洪秉纘。時在京畿驪州地。斯速乘馹上來事。下諭。何如。傳曰。依啓。
정조 7년
尹行元啓曰。合辭方張之時。兩司無詣臺之員。事甚未安。除在外疏批未下外。未肅拜呈告人員。竝卽牌招。何如。傳曰。允。
정조 7년
尹行元啓曰。執義呂善亨。疏批已下。卽爲牌招。何如。傳曰。允。
정조 7년
傳于尹行元曰。史官三員待命。騎馬三匹立之。
정조 7년
傳于徐有大曰。統制使留待。
정조 7년
備忘記。統制使李漢昌下直。長弓一張長箭一部片箭一部筒兒一箇。賜給。
정조 7년
尹行元啓曰。獻納柳孟養。下諭後過限不上來。依定式遞差傳旨及禁推傳旨。捧入之意。敢啓。傳曰。知道。
정조 7년
以獻納柳孟養。下諭後。過限不上來。依定式禁推傳旨。傳于尹行元曰。分揀。
정조 7년
尹行元啓曰。宗簿提調鄭一祥。校正堂上李瀁。依下敎來待矣。傳曰。召對同爲入侍。
정조 7년
李在學。以吏批言啓曰。禮曹佐郞安策呈狀內。身病甚重。勢難察任云。今姑改差。何如。傳曰。允。
정조 7년
有政。吏批。判書金鍾秀參議兪彦鏶俱在外。參判金履素進。同副承旨尹行元進。啓曰。判書金鍾秀。參議兪彦鏶俱在外未肅拜。小臣獨政未安。何以爲之。敢稟。傳曰。仍爲之。以嚴璹爲大司憲。姜彝正爲獻納。趙時偉爲大司成。鄭東浚爲檢詳。尹尙東爲司僕正。成德朝爲執義。趙榮弼爲司諫。黃仁炫爲持平。申大尹爲正言。鄭一祥爲知敦寧。權中憲爲禮曹佐郞。徐有隣爲刑曹判書。金命峻爲長淵縣監。舍人單鄭東浚。
정조 7년
兵批。判書鄭好仁進。參判吳載純入直進。參議洪明浩未肅拜。參知柳誼未肅拜。行左承旨徐有大進。啓曰。黃海水使今當差出。而擬望之人乏少。未準朔禁軍將。竝擬。何如。傳曰。允。以朴基豊爲羽林將。李元謙爲訓鍊正。徐有和爲黃海水使。丁好南爲守門將。韓光賢爲助泥浦萬戶。白兌起爲吾叉浦僉使。副司直林錫喆沈豐之柳孟養。單付。
정조 7년
以五衛將望筒。傳于尹行元曰。朝廷無旌別之擧。而似此之勞。亦復仍而置之。甚非聳勸之意。前從事官具紞。此窠擬入。以是之故。捉廷彦之將校。終無賞典。北營之人。亦不無落莫之意云。該校姓名。問于北伯。施以加資之典。
정조 7년
以守門將望筒。傳于尹行元曰。以宣傳官閔百履。居首事復職。承傳已久。而尙不調用。何也。此望筒。勿施。
정조 7년
再政。具紞爲五衛將。閔百履爲守門將。
정조 7년
傳于李在學曰。兵曹參議前望單子入之。待下批牌招察任。
정조 7년
兵曹參議前望單子入之。柳誼落點。
정조 7년
兵曹參議柳誼牌不進罷職傳旨。傳于尹行元曰。聞有實故。許遞。前望單子入之。
정조 7년
承旨前望單子入之。吳載純洪明浩落點。
정조 7년
兵曹堂上前望單子入之。參判李崇祜。參議沈豐之。參知趙時偉落點。
정조 7년
傳于尹行元曰。坐直承旨入侍。
정조 7년
傳于尹行元曰。當該掌務官。令攸司科治。
정조 7년
李在學。以校正廳言啓曰。臣依下敎。以昭容宮嬪號事。往問于左議政李福源。右議政金熤。則以爲。哲字泰字裕字興字綏字似好。而不敢指一仰對云矣。敢啓。傳曰。以宜字爲之。
정조 7년
尹行元啓曰。昭容宮嬪號。以宜字爲之事。命下矣。政官卽爲牌招開政。何如。傳曰。嬪爵官敎。昨年業已安寶下批。字號不必開政擧行。但令催促。在外郞官上來後。傳給。可也。
정조 7년
李在學。以校正廳言啓曰。臣謹奉聖敎。往問于左議政李福源。右議政金熤。則以爲。以德宗大王御牒事。有問議之命。而國朝典禮。未有可據。謹稽別編凡例。書以男字。恐合禮意。而事體至重至大。以臣固陋。不敢臆對云矣。敢啓。傳曰。依大臣議施行。
정조 7년
吏曹口傳政事。以徐龍輔爲檢詳。
정조 7년
吏曹口傳政事。舍人徐龍輔。單付。
정조 7년
徐有大。以都摠府言啓曰。副摠管洪檢。以刑曹參判。本曹坐起。晝仕出去。而逐日赴坐。煩稟未安。入番間除草記往來之意。敢啓。傳曰。知道。
정조 7년
尹行元。以賑恤廳言啓曰。西部四十七契五千二百七戶。三巡發賣米九百二十一石十斗。上下之意。敢啓。傳曰。知道。
정조 7년
徐有大。以兵曹言啓曰。卽聞都摠府郞廳巡檢時。弘化門入直軍一百名中。有梁道賢一名。執闕之擧云。莫重宿衛之軍。旣入省記之後。有此闕直之弊。而當該哨官。矇不覺察。致有巡檢時現捉之境。事之驚駭。莫此爲甚。闕直軍梁道賢。令攸司從重科治。領軍哨官。令該府拿問嚴處。何如。傳曰。允。
정조 7년
徐有大。以訓鍊都監言啓曰。卽接弘化門入直哨官白慶周手本。則入直軍梁道賢。昨日夕食代出去後。終不入來。而闕門已閉。未及以次第軍充入。致有都摠府摘奸時執頉云。莫重宿衛之卒。有此闕番之擧。事極驚該。闕番軍。今方定將卒跟捕。嚴覈重繩計料。而當該哨官不能檢飭之罪。在所難免。決棍汰去。旗隊摠亦爲嚴棍除案。以懲日後。而臣亦有常時紀律不嚴之失。惶恐待罪之意。敢啓。傳曰。知道。卿則勿待罪。大抵此等事現發。固有頭目不飭之罪。而近來奸僞日深。安知非固欲生梗而然。則一人之罪。幾人除案。宜有變通之擧。此後夕食代後點考。各別仔細爲之。如有闕額。以本營外營中附近營入直軍。門限前先爲充代。俾無草記煩瀆之弊。金虎門準此。
정조 7년
徐有大。以訓鍊都監言啓曰。草記批旨中。一人之罪。幾人除案。宜有變通之擧爲敎。感祝聖念之至此。而軍法至重。不飭頭目。雖不除案。棍治懲後。闕番軍梁道賢。査其根着。兄弟兩人。方在巡令手。嚴問委折。則道賢欲避軍伍。不聞其兄之敎訓。故爲生梗云。究其所爲。萬萬痛駭。決不可科治而止。絶島限己身爲奴。以懲他軍故犯之習。以嚴軍律。何如。傳曰。允。梁道賢限己身爲奴則過矣。勿爲移送刑曹。拘留卿營。待後日次習陣時。嚴棍後限三年充軍。可也。
정조 7년
尹行元。以訓鍊都監言啓曰。依草記批旨。闕番軍梁道賢。後日習陣時。嚴棍後限三年充軍次。拘留北營之意。敢啓。傳曰。知道。
정조 7년
尹行元。以刑曹言啓曰。因都摠府啓辭。弘化門闕直軍梁道賢。捉來取招。方欲入啓之際。訓鍊都監草記批旨內。梁道賢限己身爲奴過矣。勿爲移送刑曹。拘囚卿營。待後日次習陣時嚴棍。限三年充軍。可也事。傳敎據。梁道賢還送訓鍊都監之意。敢啓。傳曰。知道。
정조 7년
敎統制使李漢昌書。王若曰。可屬事當一面。方紆聽鼓之思。汝以節統諸軍。庸畀推轂之任。奚待僉擧。惟簡予心。睠彼南徼之統營。實我東方之重鎭。控百萬而搤咽喉之要。重溟鏡平。蔽一方而作唇齒之形。列堡碁置。第玆舟師。兼三道之任。創自乃祖。奏六載之功。奇績彰龍蛇之年。寔著補天浴日之譽。雄藩摠熊虎之旅。特侈開府門閫之恩。龜船蔽雲。至今說露梁之戰。鯨海息浪。自此無日域之憂。蓋措置歷數百年。而弊瘼難一二計。倉儲耗雀鼠之食。戎政歲疎。浦戶多鳥獸之逃。軍籍日縮。欲畀師垣之隆寄。宜擇將門之英材。惟卿。忠武有孫。韜略無敵。召南之勳業是似。王曰虎臣。隴西之家聲不衰。漢之飛將。接西關北塞之鉞。墨頭登壇。莅內禁亞戎之班。赤心報國。旣優資歷之踐。蔚有忠勤之譽。顧玆鎭節制之權。卽卿家箕裘之業。玆授卿以三道統制使兼慶尙右道水軍節度使。卿其祗服寵命。勉殫良圖。陰雨綢繆。追述利國補軍之策。風雲變化。想像援枹麾旗之時。其他稟啓通變之宜。亦在弛張區劃之要。於戲。名將之舊蹟未泯。須思自祖命之恩。先卿之猶愛尙留。宜勉無爾忝之道。故玆敎示。想宜知悉。知製敎林道浩製進
정조 7년
掌令魚錫齡疏曰。伏以。臣之偏母。年至篤老。素患虛勞。積年沈痼。居常凜綴。殆無寧日。而當此換節之時。重爲風寒所傷。自昨朝諸症越添。頭昡齒戰。寒熱往來。精神昏瞀。食飮全癈。眞元凘脫。氣息綿綴。昏昏奄奄。轉側須人。實有時日難支之慮。臣晝夜扶將。煎灼罔措。目下情私。萬無暫時離捨之望。官職去就。初非可論。敢陳短章。疾聲呼籲。伏乞聖慈。諒臣煎迫之私。亟許鐫免。以便將護。千萬幸甚。答曰。省疏具悉。爾其勿辭。救護母病。
정조 7년
執義呂善亨疏曰。伏以。天休日滋。邦慶川至。寶鑑告成。世室致隆。元子定號。邦基永鞏。聖孝於是乎冞光。邦本於是乎益固。此實皇天祖宗之所眷佑。薄海臣民之所欣祝。中外歡忭。曷有其極。仍伏念。臣以衰邁垂盡之年。纔經草土。疾病轉甚。神精昏耗。閉門擁衾。居常呻囈。便作癃癈之物。昨冬薇垣除拜之下。又値寒感添劇之時。終未免坐犯違傲。薄罷旋宥。震懍悚蹙。至今冞切。千萬不自意。柏府新命。又下於夢想之外。積年蟄伏之餘。昵近耿光。實出犬馬之常情。而況値署經有命。天牌踵臨。他不睱顧。强疾出肅。顧今亂逆層生。大論方張。雖如臣衰朽者。豈敢爲言私之計。而屢日觸寒之餘。舊症添加。痰積用事。咳喘達夜。食飮全癈。枕席爲命。以此癃憒之狀。萬無强起之勢。玆於召命之下。不得不仰暴實狀。伏乞聖明。俯垂諒察。亟遞臣職。仍治臣罪。以肅朝綱焉。臣於丐免之章。豈遑他說。而鎭日詣臺。莫回天聽。微憤愈激。略此附陳。惟我殿下察之。嗚呼。臣之逖違天陛。今至五年于玆矣。取考合辭中論列者。則舊逆未鋤。新逆層生。世道之變。將無所不至。而殿下一味鎭安。不用乾斷。元惡大憝。尙保首領。古今天下。寧有是理。雖以鄭妻出陸事言之。殿下所以斷然行之。牢拒群下者。只有恩法兩伸之敎而已。夫恩與法之不可竝行。有若黑白之不可混。東西之不相合。恩行則法屈。法伸則恩廢者。不待明者而較然矣。然則鄭妻之出陸。臣徒見其伸於恩而屈於法也。未見其恩法之兩伸也。顧以我殿下燭理之明。何爲而有此擧也。伏願殿下。割私恩而明天討。亟降反汗之音。以嚴三尺之律焉。至於國榮德相之窮凶情節。亘萬古所無之逆。而或斃牗下。未施誅戮。或拿王府。不加刑杖。嗚呼。國無法則已。有法則豈可不施之於此等之逆哉。所謂四字凶言。卽是兩賊之斷案。而及夫今番綸音之頒降。其締結排布。潛謀移國之計。尤彰露無餘。則眞所謂司馬將心。路人所知。王敦跪斬。在法當然。追施之律。雖有先朝受敎。此等凶逆。不可以未結案之論也。伏願殿下。亟允三司之請。快施孥戮之典。以洩神人之憤。以絶亂逆之本。不勝幸甚。答曰。省疏具悉。尾陳事。他批已言之。爾其勿辭察職。